b"\n_START_ARTICLE_\nApendicitis\n_START_SECTION_\nEpidemiologia\n_START_PARAGRAPH_\nL'apendicitis \xc3\xa9s un diagn\xc3\xb2stic la incid\xc3\xa8ncia m\xc3\xa0xima de la qual es troba entre els 20 i 30 anys. En aquesta franja d'edat, a banda de les h\xc3\xa8rnies estrangulades, \xc3\xa9s la causa m\xc3\xa9s freq\xc3\xbcent de dolor intens, sobtat i de cirurgia abdominal. \xc3\x89s tamb\xc3\xa9 una causa rellevant i principal en la cirurgia en preescolars i escolars. _NEWLINE_La taxa d'apendicectomia \xc3\xa9s aproximadament del 12% en homes i del 25% en dones. En la poblaci\xc3\xb3 en general les apendicectomies per una apendicitis apareixen en 10 de cada 10000 pacients cada any i les taxes de mortalitat s\xc3\xb3n menors d'1 per cada 100 000 pacients des dels anys 70._NEWLINE_A escala mundial, la incid\xc3\xa8ncia d'apendicitis \xc3\xa9s molt menor en pa\xc3\xafsos en vies de desenvolupament, sobretot en algunes parts d'\xc3\x80frica i en grups de nivell socioecon\xc3\xb2mic m\xc3\xa9s baix. La tecnologia i la ci\xc3\xa8ncia han avan\xc3\xa7at molt i permeten un diagn\xc3\xb2stic r\xc3\xa0pid i efica\xc3\xa7 de l'apendicitis. Tot i aix\xc3\xad, l'apendicitis es diagnostica de forma err\xc3\xb2nia en un 15% dels casos .\n_START_SECTION_\nFisiopatologia\n_START_PARAGRAPH_\nLa principal teoria de la fisiopatologia de l'apendicitis apunta cap a un taponament de la llum de l'ap\xc3\xa8ndix. L'etiologia principal \xc3\xa9s el bloqueig de l'ap\xc3\xa8ndix per femta, cossos estranys o, en rares ocasions, tumors. _NEWLINE_L'augment progressiu de la pressi\xc3\xb3 intraapendicular va ocloent per pressi\xc3\xb3 externa primer els capil\xc2\xb7lars limf\xc3\xa0tics, despr\xc3\xa9s els venosos, i al final, els arterials, conduint a una isqu\xc3\xa8mia que evoluciona a gangrena i posteriorment a perforaci\xc3\xb3. La perforaci\xc3\xb3 condueix a una peritonitis i aquesta a la mort del pacient. Aquesta ruta de progressi\xc3\xb3 de la malaltia s'interromp amb el proc\xc3\xa9s quir\xc3\xbargic.\n_START_SECTION_\nSimptomatologia\n_START_PARAGRAPH_\nLa simptomatologia de l'apendicitis \xc3\xa9s molt confusa sobretot en nens, dones en edat f\xc3\xa8rtil i persones d'edat avan\xc3\xa7ada. El seu diagn\xc3\xb2stic a vegades \xc3\xa9s complicat de fer pels possibles diagn\xc3\xb2stics diferencials que hi pot haver._NEWLINE_El primer s\xc3\xadmptoma que apareix \xc3\xa9s el dolor a la fossa il\xc3\xadaca dreta. Aquest dolor comen\xc3\xa7a de forma molt espor\xc3\xa0dica i lleugera per\xc3\xb2 a poc a poc es torna m\xc3\xa9s sever i agut. Juntament amb aquest dolor, poden apar\xc3\xa8ixer n\xc3\xa0usees, v\xc3\xb2mits i inapet\xc3\xa8ncia. _NEWLINE_El dolor que es presenta en un quadre d'apendicitis \xc3\xa9s f\xc3\xa0cilment localitzable en un punt molt concret, anomenat \xc2\xa0punt de McBurney._NEWLINE_Aquest dolor pot empitjorar dia a dia, sobretot al caminar, tossir, etc. Alguns dels s\xc3\xadmptomes que tamb\xc3\xa9 poden apar\xc3\xa8ixer s\xc3\xb3n: febre, calfreds, femta dura, etc."